b'\n_START_ARTICLE_\nLi\xc5\xa1manioza\n_START_SECTION_\nPovzro\xc4\x8ditelj\n_START_PARAGRAPH_\nBolezen pri \xc4\x8dloveku povzro\xc4\x8da od 21 do 30 razli\xc4\x8dnih vrst li\xc5\xa1manij, med drugim skupina L. donovani, ki zajema 3 vrste (L. donovani, L. infantum in L. chagasi), skupina L. mexicana (vklju\xc4\x8duje med drugim vrste L. mexicana, L. amazonensis in L. venezuelensis), L. tropica, L. major, L. aethiopica ter podrod Viannia s 4 poglavitnimi vrstami (L. (V.) braziliensis, L. (V.) guyanensis, L. (V.) panamensis in L. (V.) peruviana). Razli\xc4\x8dne vrste med seboj ni mo\xc5\xbeno lo\xc4\x8diti morfolo\xc5\xa1ko, potrebna je diferenciacija z izoencimsko analizo, sekven\xc4\x8dno analizo DNK ali dolo\xc4\x8ditev s pomo\xc4\x8djo monoklonskih protiteles. _NEWLINE_Doslej so sekvencirali genom treh vrst li\xc5\xa1manij, L. major, L. infantum in L. braziliensis, ter s tem pridobili obilo novih informacij o biologiji tega zajedavca, kar bi lahko pripomoglo k prepoznavanju novih biolo\xc5\xa1kih tar\xc4\x8d za zdravila in razvoju cepiva.\n_START_SECTION_\nZnaki in simptomi\n_START_PARAGRAPH_\nNajpogostej\xc5\xa1a oblika bolezni je ko\xc5\xbena li\xc5\xa1manioza, pri katerih pride po nekaj tednih do mesecih po piku \xc5\xbeu\xc5\xbeelke do pojava krastavih bun\xc4\x8dic ali razjed na ko\xc5\xbei. Po navadi pride do spontane ozdravitve. Pri ko\xc5\xbeni difuzni obliki li\xc5\xa1manioze pa se pojavijo gobavosti podobne ko\xc5\xbene lezije raz\xc5\xa1irjeno po telesu. Gre za posameznike, katerih imunski sistem ni zmo\xc5\xbeen u\xc4\x8dinkovitega celi\xc4\x8dno posredovanega odgovora proti povzro\xc4\x8ditelju._NEWLINE_Pri sluzni\xc4\x8dno-ko\xc5\xbeni obliki bolezni se najprej pojavi prav tako razjeda na ko\xc5\xbei, ki se samodejno pozdravi, vendar pa pride do razsoja zajedavcev do nosno-\xc5\xberelne sluznice. \xc4\x8cez ve\xc4\x8d mesecev ali let se pojavijo lezije na sluznici, ki lahko povzro\xc4\x8dijo tudi hudo izmali\xc4\x8denje nosu, neba v ustih ali obraza._NEWLINE_Pri visceralni li\xc5\xa1maniozi se pojavi povi\xc5\xa1ana telesna temperatura, hepatosplenomegalija (pove\xc4\x8dana jetra in vranica), pancitopenija in poliklonska hipergamaglobulinemija. Simptomi se obi\xc4\x8dajno pojavljajo postopoma, ve\xc4\x8d tednov ali mesecev po oku\xc5\xbebi. Pri nekaterih bolnikih pride do zna\xc4\x8dilnega dvakrat dnevnega povi\xc5\xa1anja telesne temperature.\n_START_SECTION_\nDiagnoza\n_START_PARAGRAPH_\nZa diagnozo visceralne li\xc5\xa1manioze je potreben odvzem vzorca krvi oziroma kostnega mozga za pregled na prisotnost zajedavca.Za dignozo ko\xc5\xbene oblike bolezni zado\xc5\xa1\xc4\x8da manj\xc5\xa1i biopsijski vzorec ali postru\xc5\xbeek razjede, pri sluzni\xc4\x8dno-ko\xc5\xbeni bolezni pa vzorec prizadetega tkiva. V biopsijskem vzorcu mikroskopsko ali z drugo metodo identificirajo prisotnost dolo\xc4\x8dene vrste li\xc5\xa1manije. Nekatere metode dajo rezultat v nekaj dneh, pri preiskavi z gojitvijo kulture pa traja 2 do 4 tedne, da se poka\xc5\xbee oku\xc5\xbeenost z zajedavcem.\n_START_SECTION_\nZdravljenje\n_START_PARAGRAPH_\nZdravljenje je odvisno od vrste li\xc5\xa1manioze. Pri ko\xc5\xbeni li\xc5\xa1maniozi lahko pride do samoodsebne ozdravitve, pri kateri zdravljenje ni potrebno. Izbor zdravila je poleg vrste bolezni odvisen tudi od zemljepisnega obmo\xc4\x8dja. Pri ko\xc5\xbeni in visceralni li\xc5\xa1maniozi se uporablja kot zdravilo petvalentni antimon (v obliki natrijevega stiboglukonata ali megluminijevega antimonata). Zlasti v Indiji je pri bolnikih z visceralno li\xc5\xa1maniozo pri\xc5\xa1lo do te\xc5\xbeav zaradi odpornosti povzro\xc4\x8ditelja proti antimonijevim u\xc4\x8dinkovinam; v takih primerih je u\xc4\x8dinkovit miltefosin. V razvitem svetu je pri bolnikih z oslabljenim imunskim sistemom zdravilo izbora amfotericin B. Ko\xc5\xbena difuzna li\xc5\xa1manioza je v veliko primerih neodzivna na zdravljenje. Za zdravljenje se prav tako uporablja peptidni toksin dermaseptin, amfipati\xc4\x8den alfa-heliks.'